Oorsaak van dood bekend van lodge-eienaar se vrouHerman van Tonder. Foto: Via Facebook. Herman van Tonder (50), die eienaar van die bekende Mbizi-lodge buite Bela-Bela in Limpopo, en sy vrou, Elrina (42), het ŉ onstuimige huwelik gehad voordat sy in November 2014 gesterf het. Só lui die akte van beskuldiging wat Vrydag deur die staat by die Bela-Bela-landdroshof ingedien is. Van Tonder staan nou, byna vier jaar ná Elrina se dood, tereg vir die moord op sy vrou. Van Tonder het verlede week weer in die hof verskyn. Luidens die akte van beskuldiging was Van Tonder en Elrina die aand van 5 November 2014 alleen by die huis. Van Tonder het die volgende oggend met sy vrou se liggaam by die hospitaal opgedaag. Volgens die staat was Elrina reeds dood. “[Van Tonder] het beweer sy het in sy teenwoordigheid gesterf aan natuurlike oorsake en/of siekte. Dit was duidelik dat sy al ŉ geruime tyd dood was en sy het enkele sigbare beserings gehad.” Volgens die staat het ŉ nadoodse ondersoek later getoon dat Elrina verwurg is. Elrina van Tonder. Foto: Via Facebook Maroela Media het vroeër berig die Bela-Bela-gemeenskap was destyds geruk deur Elrina se skielike dood en klaarblyklik was daar nooit sekerheid oor die presiese oorsaak van haar dood nie. Die plaaslike koerant het destyds berig dat sy vermoedelik gesterf het weens inwendige bloeding van ŉ maagseer. ŉ Geregtelike doodsondersoek is ná haar dood gedoen. Van Tonder is in Januarie vanjaar op aanklag van moord in hegtenis geneem en is later op borgtog van R15 000 vrygelaat. Rapport het vroeër berig dat Van Tonder glo kort voor Elrina se dood ŉ polis op haar lewe van R3 miljoen tot R7 miljoen verhoog het. Op die lys van getuies wat tydens die verhoor deur die staat geroep sal word, verskyn die name van twee verteenwoordigers van Old Mutual in Pinelands, Kaapstad. Ander getuies sluit in die polisieondersoekbeampte en dokters by die Warmbad Staatshospitaal en St. Vincent- private hospitaal op die dorp. Van Tonder se verhoor sal van 4 tot 8 Maart 2019 in die rondgaande hof in Lephalale plaasvind.